"Гэта кніга пра жыцьцё й сьмерць. Або, хутчэй, пра жыцьці ды сьмерці, — нечыя, але пры гэтым штораз мае. Канечнасьць майго жыцьця лучыць мяне з кожным героем кнігі: матросам і зьняволеным, аўстралійскім абарыгенам і грамадзянінам Эўропы, чалавекам і зьверам. Людзі доўгі час плацілі за амбіцыі й дасягненьні сваімі й чужымі жыцьцямі, пакуль не навучыліся бачыць безумоўную каштоўнасьць і сэнс у кожным жыцьці. Сэнс бачыцца нам перадусім у дзеяньні ды посьпеху, а таму жыцьцё каалы — напаўсоннае ды аднастайнае — падаецца бессэнсоўным. Адсутнасьць сэнсу невыносная, і людзі прыдумалі сэнс для каалы, ператварыўшы яе ў мілую плюшавую цацку, сымбаль краіны. Ды не заўважылі, што мільёны гадоў каала была сымбалем зусім іншым — сымбалем каштоўнасьці жыцьця як такога. Жыцьця, хай з пункту гледжаньня абываталя й няўдалага, якое, аднак, не перастае быць жыцьцём. І тое, што чалавек мае права ў любое імгненьне ад свайго жыцьця адмовіцца, ніякім чынам не памяншае каштоўнасьці жыцьця для тых, хто працягвае жыць".